มัสยิดมุฟตี-จามี

มัสยิดมุฟตี-จามี (ตาตาร์ไครเมีย: Müfti Cami; ยูเครน: Муфті Джамі; รัสเซีย: Муфти-Джами; ตุรกี: Müftü Camii) ตั้งอยู่ในย่านฟีโอโดซียา ไครเมีย บางครั้งเรียกเป็น “อิสตันบูลน้อย” ในบริเวณตะวันตกเฉียงใต้ของเมืองเก่า โครงสร้าง ส่วนหลักของอาคารมีผังเป็นรูปสี่เหลี่ยมจัตุรัสขนาดประมาณ 16 คูณ 16 เมตร มีหลังคาเป็นโดม ทางเข้าหลักอยู่ทางทิศเหนือ ซึ่งมีซุ้มประตูล้อมรอบด้วยหน้าต่างและช่องสำหรับเมียะห์รอบ อีกทางเข้าหนึ่งอยู่ทางทิศตะวันตก ภายในอาคารฝั่งตรงข้ามกับทางเข้าหลักมีเมียะห์รอบรูปสี่เหลี่ยมผืนผ้าขนาดประมาณ 7 คูณ 3 เมตร หออะษานตั้งอยู่ที่มุมตะวันตกเฉียงเหนือของอาคาร ประวัติ มัสยิดนี้ได้รับการว่าจ้างให้สร้างโดยบุคคลที่มีชื่อว่ามูซาใน ค.ศ. 1623 และแล้วเสร็จใน ค.ศ. 1639 มัสยิดนี้ไม่ได้ถูกทำลายในช่วงการรุกรานของรัสเซียใน ค.ศ. 1783 ต่างจากอาคารสมัยออตโตมันส่วนใหญ่ในนคร หลังการรุกราน มัสยิดนี้ถูกใช้เป็นโบสถ์รัสเซียออร์ทอดอกซ์ และภายหลังเป็นโบสถ์อาร์มีเนียคาทอลิก เนื่องจากในเวลานั้นอาคารนี้ไม่ได้ใช้เป็นมัสยิด ทำให้รอดพ้นในการเนรเทศหมู่ชาวตาตาร์ใน ค.ศ. 1944 การบูรณะบางส่วนทำเสร็จใน ค.ศ. 1967 ผนังภายในเคยตกแต่งด้วยลวดลายวาดด้วยมือตั้งแต่สมัยที่ยังเป็นโบสถ์ แต่เมื่ออาคารได้รับการบูรณะใน ค.ศ. 1975 ลวดลายเหล่านั้นก็ถูกฉาบปูนทับไป ส่วนหออะษานนั้นสร้างขึ้นใหม่บนฐานเดิมใน ค.ศ. 1976 การบูรณะยังคงดำเนินต่อจนถึง ค.ศ. 1980 มัสยิดนี้เปิดให้มุสลิมเข้าใช้ใน ค.ศ. 1995 และลวดลายที่ซ่อนอยู่ใต้ปูนปั้นก็ถูกเปิดเผยออกมาอีกครั้ง มีการละหมาดในนี้ทุกวันตั้งแต่ ค.ศ. 1998 ในลานของอาคารมีซากปรักหักพังของสิ่งก่อสร้างที่เรียกว่าสุสาน นี่อาจเป็นหนึ่งในสองสถานที่แสวงบุญ (ziyaretgâh) ที่เอฟลียา เชเลบีกล่าวถึง คือ เชฮิด บาบา และ Şeyh Ebûbekir รอบ ๆ มัสยิดยังคงมีป้ายสุสานที่แตกหักอยู่บ้าง ส่วนป้ายสุสานอื่น ๆ ได้ย้ายไปที่พิพิธภัณฑ์ของนครแล้ว ภาพ อ้างอิง